Borguľa, Martin, poslanec NR SR (2021-12-07):
Ďakujem za slovo. Vážené kolegyne, kolegovia, ďakujem za slovo, vážený pán predsedajúci. Mal som to šťastie a v ten deň som skoro celý trávil s Borisom Kollárom, keď mu, keď dohadoval s úradom alebo s kanceláriou ministra financií detaily tohoto návrhu. Aj ja som bol sám veľmi prekvapený, že sa ministrovi financií podarilo nájsť pol miliardy eur na to, aby podporil seniorov, ale zároveň aby výrazne podporil naše hospodárstvo, tie najpostihnutejšie segmenty. Myslím, že to bol piatok, nepamätám si to úplne presne, a mal som čas rozmýšľať nad tým, že čo toto urobí s tou politickou scénou, čo máme v Národnej rade. V duchu som si hovoril, že SMER, HLAS toto musia podporiť. Jednoducho musia, však celý čas rozprávajú o tom, že, že poďme podporiť seniorov, poďme podporiť dôchodcov. Aj ja sa úprimne o to snažím. Naozaj sa úprimne o to snažím, aby dôchodcovia a seniori, ktorí vybudovali túto krajinu, sa mali lepšie. Čiže ja som bol v duchu stopercentne presvedčený, že oni to podporia. Potom prišli politické diskusie, ktoré, odkedy v tejto miestnosti sedím, považujem za svoju povinnosť ich sledovať a tam dokonca pán Pellegrini povedal, že, áno, toto by podporil a celkovo sa aj SMER, aj HLAS vyjadrovali, že podporia niečo takéto. Prepáčte, kolegovia z REPUBLIKY a ĽSNS, vás z tohto vynechám, lebo vy ste principiálne proti očkovaniu, alebo teda viacerí z vás ste principiálne proti očkovaniu, ale tieto dve politické strany SMER a HLAS, ony až tak principiálne proti nemu neboli, dokonca v poslednej dobe ho začali podporovať, len celý čas nadávali na manažovanie celého procesu očkovania, manažovanie krajiny, demotiváciu ľudí, čo sa týka očkovania. Ja si myslím, že prišiel sem jeden skvelý návrh, kedy sme podporili seniorov 500 eurami a podporili sme hospodárstvo. Keďže boli k tomu vyjad... á, výhrady, našlo sa ďalších 100 euro, lebo sme tu diskutovali o tom, že, áno, žiaľ, nie našou vinou, nie vinou slovenskej, alebo teda tejto vládnucej koalície idú stúpať ceny energií, tak našlo sa ďalších 100 euro na to, aby seniori dostali peniaze v hotovosti. To už som si myslel, že to je definitívne, HLAS, SMER, to musia byť všetcia za, jednoducho si neviem si predstaviť, že nie. Dokonca ešte viac som bol presvedčený o tom, že tento návrh musí podporiť SAS-ka. Prečo? Nuž keď ideme rozdať 500 euro medzi dôchodcov, ktorí ich budú nútení minúť na to, aby z tých mali úžitok, tak rátajte so mnou, do hospodárstva sa naleje pol miliardy eur. Z tejto pol miliardy eur sa veľká časť vráti hneď štátu, povedzme plus-mínus 80-90 mil. euro len na dani z pridanej hodnoty, istá časť sa vráti, vráti prostredníctvom dane z príjmu a ďalších, ďalších iných daní. Plus sú ekonomické hodnoty, čiže tí, čo študovali ekonómiu, vedia ako multiplikačný efekt, akceleračný efekt. Čiže ono v konečnom dôsledku by to štát stálo možno tých 150 eur, ktoré žiadala SAS-ka, akurát nemalo by to jeden zmysel, a síce len podporenie hospodárstva, ale malo by to hneď niekoľko zmyslov. Zmysel číslo jedna, podporíme ho, podporíme seniorov. Dostanú 600 euro, budú sa mať lepšie, nebudú musieť míňať svoje úspory, budú míňať týchto 600 euro. Bod číslo dva, podporíme očkovanie, lebo tí, čo sme presvedčení o tom, že to očkovanie je správne, tak presne takýmto spôsobom som presvedčený o tom, že by nám prudko stúpla zaočkovanosť, čím by nám poklesli počty ľudí v nemocniciach, čím by nám poklesli úmrtia a tak ďalej. To by tie náklady, ktoré sa týkajú nemocníc, tie sú jednoducho nevyčísliteľné, čo by sme tam ušetrili. Čiže dokonca ja si myslím, že na týchto 500-eurových poukážkach vďaka práve týmto úsporám z nemocníc by sme dokonca boli plusoví. No a tretí, tretia výhoda, tretí profit bol práve ten sektor najpostihnutejší: hotely, gastroslužby, služby ako také, reštaurácie, tí by dostali tie peniaze. Áno, máte pravdu, niekde na lazoch naozaj tá pani v dôchodkovom veku, ona nemá kde tie peniaze minúť, ale môže tú použiť, poukážku dať deťom. Tie deti, tie deti jej možno za tú 500-eurovú poukážku povedia, mami, vieš čo, tu máš 500 euro mojich, ja tých 500 euro tvojich viem jedna k jednej zužitkovať. Slovenky a Slováci sú veľmi šikovní ľudia. My sa vieme presadiť v ťažkých časoch, my sa vieme presadiť vo svete. Ja som presvedčený, presvedčený, že aj tá pani na tých lazoch by našla spôsob, ako tých 500 euro plnohodnotne minúť tak, že by z nich mala 500 euro. To je taká menšia skupina. Potom je veľká skupina ľudí žijúcich v dedinách, mestečkách, mestách a tí by už s tým využitím problém nemali. Čiže zhrňme si to. Dôchodcovia podporení, zdravotníctvo významne podporené, lebo by zaočkovanosť stúpla, ekonomika extrémne podporená, lebo jednoducho jednorazovo by bolo naliatej pol miliardy do hospodárstva. Pol miliardy spôsobom takým, moja mama dostane 500 euro, bude chodiť po tých vývarovniach, každý deň z toho minie 4 eurá a nemusí míňať zo svojich úspor, tie reštaurácie budú mať príjmy, z toho zaplatia dane, z tých príjmov budú nakupovať, nakupovať suroviny a z tých príjmov budú vyplácať svojich zamestnancov, tí zamestnanci z vyplácaných miezd budú ďalej nakupovať – proste tomuto sa hovorí multiplikačný efekt. Ja neviem, či ste o tom počuli, alebo nepočuli, je to multiplikačný efekt, je to akcelerátor, je to ekonomická veličina, ktorá je dokázaná, že je. Čiže ja som čakal po tom piatku, kedy som sa dozvedel o tejto podpore a po tých víkendových reláciách, že SaS-ka bude výskať radosťou, že niečo takéto tu máme, čakal som, že bude výskať SMER a HLAS, že podporíme dôchodcov, čomu som sa ja osobne veľmi tešil. Nuž a realita je taká, že prvá zakričala SaS-ka, že jednoducho nie, podporovať hospodárstvo takýmto spôsobom, čo je to za nezmysel? No, páni, nezmysel je vaše vystúpenie, že, že, že ja už fakt neviem, čo, čo si o vašej strane mysleť, lebo, lebo vy ste boli tí, ktorí dneska zaplati... ktorí dneska zabránili tomu, aby pol miliardy eur bolo napumpovaných do ekonomiky, rýchlo, hneď, priamo, tvrdo. Vy ste tomu zabránili! Vy strana odborníkov, vy strana podporovateľov podnikateľského sektora. Následne sa pridali SMER a HLAS, že teda nie, dôchodcom nie 600 euro, to je zlé, ja vlastne ani neviem, že čo tomu vyčítali. Už potom sa, keď už nebolo ani moc čo, tak sa dali na tú antivaxerskú vlnu, že, že, á, to je len zaočkovanie a celé zlé. Tak teraz sa to dneska zamotalo ale už úplne dokonale, kedy oni požadovali 300 euro v hotovosti a hneď, tak ich minister financií vypočul. Urobil to, čo chceli, zobral ľuďom polovicu tých peňazí, však on sa z toho teší, nemusí minúť tri..., á, 500-600 mil., minie len 300 mil. a 300 mil. môže použiť inde. Ale tí ľudia nedostanú tie peniaze, tí ľudia to budú mať znížené, splnil to, čo bolo požadované, napriek tomu to polikárčenie pokračuje ďalej. Nie, nepodporíme, nechceme, neurobíme. Ja, ja, viete čo, ja neviem, že naozaj tá moc až takto moc, až takto veľmi chutí? Až takto veľmi, že proste v dobe, ako je tá dnešná, sa musíme, alebo vy musíte myslieť na nič iné, len na to, ako sa tej moci uchopiť v niektorých prípadoch prvýkrát, v inom prípade ixtýkrát, ako sa jej uchopiť. Je jedno, že tu ľudia zomierajú, je jedno, že tu hospodárstva padajú, reštaurácie. Ľudia, komunikoval som s hoteliermi v Tatrách, on už ani neotvorí, jeho kuchár robí v Tescu, jeho čašník robí, robí kuriéra, už ani sa nemá záujem vrátiť, on ich nemá na spus... na spustenie. Rozumiete, čo sa tu deje? Však tí ľudia nemajú čo jesť. Toto je, toto jednoducho katastrofa. Aj v tejto katastrofe naozaj sa nevie ná... ozvať vo vás trochu svedomie, povedať, dobre, nehovorím, že je to najlepší nápad na svete, ale minimálne je to nápad, ktorý pomáha – pomáha hospodárstvu, pomáha seniorom, pomáha zaočkovaniu, pomáha zdravotníkom a v konečnom dôsledku pomáha nám všetkým. Priatelia, nechcem byť nejaký útlocitný, ale mne je z tohto úprimne, úprimne smutno. Ďakujem za slovo. (Potlesk.)